মানবজীবনের উন্নতি, অবনতি, সভ্যতা-সংস্কৃতি এমনকি অস্তিত্ব রক্ষাও নির্ভর করে পরিশ্রমের ওপর। তাই বলা হয়ে থাকে ‘পরিশ্রম সফলতার প্রসূতি’। শ্রম বিনিয়োগ ছাড়া কোন প্রাণীই প্রয়োজন মোতাবেক রিজিক পায় না। ছোট্ট একটি পিপীলিকাও খাবারের সন্ধানে ব্যস্ত থাকে। ক্ষুধার তাড়নায় কেঁদে কেঁদে বাড়ি মাতিয়ে তোলে অবুঝ কচি দু-একদিনের শিশুটিও; তাকে খেতে হলেও কমপক্ষে কাঁদতে হয়। সুতরাং শ্রম বিনিয়োগ ছাড়া সুন্দর জীবিকার আশা করা বাতুলতা মাত্র। সৃষ্টির ক্ষেত্রে যেমন রয়েছে বৈচিত্র্যময়তা তেমনি পেশা ও জীবিকার ক্ষেত্রেও আল্লাহতায়ালা ভিন্নতা সৃষ্টি করেছেন। কেউ কায়িক পরিশ্রম করে আর কেউবা মানসিক পরিশ্রমের মধ্য দিয়ে জীবিকা অর্জনের পাশাপাশি দেশ, জাতি ও মানবতার কল্যাণ সাধন করে যাচ্ছেন। কাজ যে ধরনেরই হোক না কেন, তা কাজ বা শ্রম। অতএব, যে লোক যে স্তরেই শ্রম বিনিয়োগ করুন না কেন তিনিই শ্রমিক। যার শ্রম বিনিয়োগ যে ক্ষেত্রেই হোক না কেন, কিংবা যিনি যে ধরনের শ্রমিকই হোন না কেন তার শ্রমের যেমন গুরুত্ব আছে তেমনি সেই শ্রমিকেরও মর্যাদা স্রষ্টা ও সৃষ্টির কাছে অপরিসীম। শান্তি ও মানবতাবাদী শাশ্বত বিধান ইসলামে শ্রমজীবী মানুষকে অত্যন্ত গুরুত্ব দেয়া হয়েছে। আমাদের আদিপিতা হযরত আদম (আ) ও মা হাওয়া (আ) কঠোর পরিশ্রম করেই পৃথিবীতে মানুষের বসতি শুরু করেন। তাদের প্রচেষ্টার ফলেই ঝঞ্ঝাবিক্ষুব্ধ জিন জাতির বাস করা পৃথিবীকে মানববসতির সুন্দর নিবাস রূপে গড়ে তোলেন। পৃথিবীর প্রথম মানুষ ও প্রথম নবী হযরত আদমই (আ) শুধু নন; সকল নবী-রাসূল এমনকি আমাদের প্রিয় নবী, শ্রমিকের অধিকার ও শ্রম আইনের পথপ্রদর্শক হযরত মুহাম্মদ (সা) নিজ হাতে কাজ করে জীবিকা উপার্জন করতেন। সুতরাং শ্রমিকের হাত আল্লাহর কাছে অত্যন্ত পছন্দনীয়। অথচ বিশ্বে সবচেয়ে নির্যাতিত নিষ্পেষিত ও বঞ্চিত শ্রেণীই হচ্ছে শ্রমিক। জাতীয় কবি কাজী নজরুল ইসলামের ভাষায় –